b'\n_START_ARTICLE_\nOminaisabsorptionopeus\n_START_PARAGRAPH_\nOminaisabsorptionopeus (engl. specific absorption rate, SAR) on suure, joka kertoo miten paljon energiaa radiotaajuisesta s\xc3\xa4hk\xc3\xb6magneettisesta kent\xc3\xa4st\xc3\xa4 absorboituu ihmiskehon kudoksiin esimerkiksi k\xc3\xa4ytett\xc3\xa4ess\xc3\xa4 matkapuhelinta, oleskeltaessa radiol\xc3\xa4hettimen l\xc3\xa4heisyydess\xc3\xa4 tai magneettikuvaustutkimuksen aikana. Yhdysvaltain Federal Communications Commission on asettanut yhdell\xc3\xa4 kudosgrammalla mitattuna rajaksi 1,6 W/kg, jota Yhdysvalloissa myyt\xc3\xa4vien matkapuhelinten SAR-arvo ei saa ylitt\xc3\xa4\xc3\xa4. EU:ssa sama raja on 2,0 W/kg mitattuna 10 grammalla kudosta._NEWLINE_Matkapuhelimet l\xc3\xa4hett\xc3\xa4v\xc3\xa4t ja vastaanottavat radioaaltoja eli s\xc3\xa4hk\xc3\xb6magneettista s\xc3\xa4teily\xc3\xa4. Pitk\xc3\xa4n aikav\xc3\xa4lin seuraamuksista altistuttaessa s\xc3\xa4hk\xc3\xb6magneettiselle s\xc3\xa4teilylle ei ole toistaiseksi varmaa tietoa. On olemassa sek\xc3\xa4 tutkimuksia, jotka yhdist\xc3\xa4v\xc3\xa4t matkapuhelimen k\xc3\xa4yt\xc3\xb6n sy\xc3\xb6p\xc3\xa4\xc3\xa4n, ett\xc3\xa4 tutkimuksia, joiden tulokset kyseenalaistavat n\xc3\xa4m\xc3\xa4 tutkimukset.'